**LĒMUMS**

Liepājā

|  |  |
| --- | --- |
| 2023. gada 20. aprīlī |  Nr.132/4(prot. Nr.4, 26.§) |

Par ēkas servitūta (gaismas tiesības)

nodibināšanu nekustamajam īpašumam

Krišjāņa Valdemāra ielā 35/37, Liepājā

 Nekustamajā īpašumā Kuršu ielā 18, Liepājā tiek veikta pārbūves būvniecības iecere. Civillikuma 1091. panta otrā daļa noteic, ka ietaisīt logus uz blakus zemesgabala pusi jau pastāvošajās sienās, kas stāv pie pašas robežas vai tuvāk par četriem metriem no robežas, drīkst tikai ar īpašnieka – kaimiņa zemesgrāmatā ierakstītu piekrišanu, nodrošinot šiem logiem gaismas ieplūdumu vismaz 450leņķī. Savukārt, atbilstoši Civillikuma 1188. panta2. punktam, gaismas tiesību var nodibināt, piešķirot tiesību ietaisīt logus vai gaismas caurumus savā sienā vai mūrī cieši pie kaimiņa robežas, vai tuvāk pie tās nekā likumā atļauts (Civillikuma 1091. pants). Ievērojot minēto, lai saņemtu kaimiņa saskaņojumu loga izbūvei uz robežas esošā sienā, nepieciešams nodibināt ēkas servitūtu (gaismas tiesību), kas nostiprināta zemesgrāmatā.

Pamatojoties uz Pašvaldību likuma 73. panta ceturto daļu, Civillikuma 1091. un 1188. panta2. punktu, izskatot [..] 2023. gada 2. janvāra iesniegumu, Liepājas valstspilsētas pašvaldības Nekustamo īpašumu jautājumu konsultatīvās komisijas 2023. gada 23. janvāra priekšlikumu (sēdes protokols Nr.2), Liepājas pilsētas pašvaldības iestādes “Liepājas pilsētas Izglītības pārvalde” 2023. gada 1. februāra vēstuli Nr.105/01-22.1 “Par reālservitūta (gaismas tiesības) nodibināšanu nekustamajam īpašumam Krišjāņa Valdemāra ielā 35/37” un Liepājas valstspilsētas pašvaldības domes pastāvīgās Pilsētas attīstības komitejas 2023. gada 13. aprīļa lēmumu (sēdes protokols Nr.4), Liepājas valstspilsētas pašvaldības dome **nolemj:**

1. Piekrist, ka par labu nekustamajam īpašumam Kuršu ielā 18, Liepājā (kadastra apzīmējums 1700 036 0009) tiek noteikts ēkas servitūts (gaismas tiesība) Liepājas valstspilsētas pašvaldības nekustamajam īpašumam Krišjāņa Valdemāra ielā 35/37, Liepājā (kadastra apzīmējums 1700 036 0219), piešķirot tiesību ietaisīt logus vai gaismas caurumus sienā vai mūrī nekustamajā īpašumā Kuršu ielā 18 cieši pie nekustamā īpašuma Krišjāņa Valdemāra ielā 35/37 robežas.

2. Pilnvarot Liepājas pilsētas pašvaldības iestādes “Nekustamā īpašuma pārvalde” vadītāju Liepājas valstspilsētas pašvaldības vārdā noslēgt līgumu ar [..] par lēmuma 1. punktā minēto ēkas servitūta nodibināšanu, paredzot vienreizēju atlīdzību 5% apmērā no nekustamā īpašuma Krišjāņa Valdemāra ielā 35/37 apgrūtināmās 373,8 kv.m platības kadastrālās vērtības.

3. Liepājas valstspilsētas pašvaldības izpilddirektora vietniekam (īpašumu jautājumos) kontrolēt lēmuma izpildi.

|  |  |
| --- | --- |
| Priekšsēdētājs | Gunārs Ansiņš |
| Nosūtāms: | Nekustamā īpašuma pārvaldei, Liepājas pilsētas būvvaldei, [..] |